**Amintire**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amintire

Trecând de podul putrezit

Pe lângă falnica căpiță

Mă-ntorc unde-am copilărit

Prin colbul din uliță.

Doi brazi înalti, netemători

Mai străjuiesc încă la poartă

Chiar de-au trecut atâția ani vătămători

Ei încă mă așteaptă.

Prin gardul de nuiele vlăguit

Aievea văd în fața casei crini

De mult bunica a murit

Iar crinii-au devenit ciulini.

Stă jugul în țărână neatins

Căruța fără roți e pe chituci

Bunicul întristat s-a stins

Iar boii devenit-au cruci.

Ogorul e pustiu, nesemănat

Plângându-și jalnica nerodnicie

Strigă să vină la arat

Toți morții din vecie.

Fântânii apa i-a secat

Nemaiputând lupta cu soarta

Izvorul lacrimilor asemeni i-a secat

Mamei plângând pe tata.

Spre casa fericirii mele

Privesc cu ochii umeziți

Nu s-a ales decât durere

De buni și de părinți.